### N Á R O D N Á R A D A  S L O V E N S K E J R E P U B L I  K Y

**III. volebné obdobie**

Na rokovanie Číslo:

Národnej rady

Slovenskej republiky

### N á v r h

 **poslanca Národnej rady Slovenskej republiky Roberta Fica**

**n a  v y d a n i e**

**zákona, ktorým sa mení zákon č. 141/1961 Zb. o trestnom konaní súdnom (Trestný poriadok) v znení neskorších predpisov a o zmene a doplnení niektorých zákonov**

Návrh uznesenia:

Národná rada Slovenskej republiky s c h v a  ľ u j e návrh poslanca Národnej rady Slovenskej republiky Roberta Fica na vydanie zákona, ktorým sa mení zákon č. 141/1961 Zb. o trestnom konaní súdnom (Trestný poriadok) v znení neskorších predpisov a o zmene a doplnení niektorých zákonov

Predkladá:

Robert F I C O ......................................................................................

Bratislava december 2004

### N Á R O D N Á R A D A  S L O V E N S K E J R E P U B L I  K Y

III. volebné obdobie

###  N á v r h

 Z á k o n

z ....................................

ktorým sa mení zákon č. 141/1961 Zb. o trestnom konaní súdnom (Trestný poriadok) v znení neskorších predpisov a o zmene a doplnení niektorých zákonov

 Národná rada Slovenskej republiky sa uzniesla na tomto zákone:

Čl. I

 Zákon č. 141/1961 Zb. o trestnom konaní súdnom (Trestný poriadok) v znení zákona č. 57/1965 Zb., zákona č. 58/1969 Zb., zákona č. 149/1969 Zb., zákona č. 48/1973 Zb., zákona č. 29/1978 Zb., zákona č. 43/1980 Zb., zákona č. 159/1989 Zb., zákona č. 178/l990 Zb., zákona č. 303/1990 Zb., zákona č. 558/1991 Zb., zákona Národnej rady Slovenskej republiky č. 6/1993 Z. z., zákona Národnej rady Slovenskej republiky č. 156/1993 Z. z., zákona Národnej rady Slovenskej republiky č. 178/1993 Z. z., zákona Národnej rady Slovenskej republiky č. 247/1994 Z. z., nálezu Ústavného súdu Slovenskej republiky č. 222/1998 Z. z., zákona č. 256/1998 Z. z., zákona č. 272/1999 Z. z., zákona č. 173/2000 Z. z., zákona č. 366/2000 Z. z., zákona č. 253/2001 Z. z., zákona č. 182/2002 Z. z., zákona č. 215/2002 Z. z., zákona č. 422/2002 Z. z., zákona č. 457/2003 Z. z., zákona č. 458/2003 Z. z., zákona č. 267/2004 Z. z. a zákona č. 403/2004 Z. z. sa mení takto:

 1. V § 454a v odseku 1 sa slová „pred 1. septembrom 2004“ nahrádzajú slovami „po 1. septembri 2004“.

 2. V § 454a v odseku 2 sa vypúšťajú slová „bolo v nich do 1. septembra 2004 nariadené hlavné pojednávanie“.

Čl. II

 Zákon č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z., zákona č. 670/2002 Z. z., zákona č. 426/2003 Z. z., zákona č. 458/2003 Z. z., zákona č. 505/2003 Z. z., zákona č. 514/2003 Z. z., zákona č. 548/2003 Z. z., zákona č. 267/2004 Z. z. a zákona č. 403/2004 Z. z. sa mení a dopĺňa takto:

 1. V § 11 odseku 3 sa v druhej vete vypúšťajú slová „sudcu dočasne prideleného alebo“.

 2. V § 12 odseku 2 sa za slová „súd vyššieho stupňa“ vkladajú slová „alebo na špeciálny súd“.

3. V § 12 odseku 2 v druhej vete sa za slová „na vyšší súd“ vkladajú slová „alebo špeciálny súd“.

4. § 12 odsek 4 znie: „O dočanom pridelení sudcu na špeciálny súd rozhoduje súdna rada na návrh ministra a po predchádzajúcom vyjadrení predsedu súdu, na ktorom sudca pôsobí“.

5. Terajší § 12 odsek 4 sa označuje ako odsek 5.

 Čl. III

Tento zákon nadobúda účinnosť dňom vyhlásenia.

#### D ô v o d o v á s p r á v a

**Všeobecná časť**

Zákon č. 458/2003 Z. z., ktorým bol zriadený Špeciálny súd a Úrad špeciálnej prokuratúry, nadobudol účinnosť 1. mája 2004. Vzhľadom k jeho vecným a obsahovým nedostatkom vznikli problémy, ktoré bránia jeho aplikácii.

 Špeciálny súd doteraz nezačal svoju činnosť, napriek tomu, že Úrad špeciálnej prokuratúry

už tak učinil a že Špeciálnemu súdu boli v súlade s platným právnym stavom postúpené okresnými, či krajskými súdmi veci patriace do jeho príslušnosti. Agendu prípravného konania tak zabezpečuje Krajský súd v Banskej Bystrici a o odstúpených obžalobách sa nekoná ani na Špeciálnom súde a ani na iných súdoch. Tento stav treba riešiť, preto navrhovaná právna úprava je spoločensky potrebná a žiadúca.

 Návrh zákona nemá žiadny vplyv na štátny rozpočet, ani na rozpočty miest a obcí. Návrh zákona bol prerokovaný na Ministerstve financií SR. Výsledok prerokovania tvorí prílohu k návrhu zákona.

 Návrh zákona nevyvoláva žiadne personálne ani inštitucionálne nároky. Návrh zákona je v súlade s Ústavou SR a s medzinárodnými dohodami, ktorými je SR viazaná.

#### Osobitná časť

**K Čl. I**

**K bodu 1., 2.**

Navrhuje sa, aby vo veciach, ktoré patria do právomoci Špeciálneho súdu, bol tento súd a Úrad špeciálnej prokuratúry príslušný vtedy, ak trestné stíhanie bolo začaté po 1. septembri 2004. Návrhom sa sleduje riešenie neúnosnej situácie a aby vo veciach, v ktorých prokurátor podal obžalobu na inom ako Špeciálnom súde, vo veci rozhodol tento iný súd.

#### K Čl. II

**K bodom 1. až 5.**

 Návrhom sa sleduje vyriešenie problémov personálneho obsadenia funkcií sudcov Špeciálneho súdu. Platná právna úprava neumožňuje dočasné pridelenie sudcu na tento súd. Takýto stav je nedôvodný, ak pôsobnosť sudcu Špeciálneho súdu môžu podľa platnej úpravy vykonávať sudcovia substitučného súdu, ktorí neprešli výberovým konaním, bezpečnostnou previerkou a ani o ich, či i dočasnom poverení výkonom funkcie, nerozhodovala Súdna rada.

#### K Čl. III

Vzhľadom na akútnosť situácie sa navrhuje, aby zákon nadobudol účinnosť dňom vyhlásenia v Zbierke zákonov Slovenskej republiky.

Doc. JUDr. Robert Fico, CSc.

 *poslanec Národnej rady*

 *Slovenskej republiky*

 Bratislava 31. decembra 2004

 Vážený pán predseda,

 podľa zákona Národnej rady Slovenskej republiky č. 350/1996 Z. z. Rokovacieho poriadku Národnej rady Slovenskej republiky si Vám dovoľujem predložiť návrh zákona, ktorým sa mení zákon č. 141/1961 Zb. o trestnom konaní súdnom (Trestný poriadok) v znení neskorších predpisov a o zmene a doplnení niektorých zákonov.

 Návrh zákona budem vo výboroch a na schôdzi Národnej rady Slovenskej republiky predkladať osobne.

 S úctou

Prílohy: 5 a disketa

**Titl.**

**JUDr. Pavol Hrušovský**

**predseda Národnej rady**

**Slovenskej republiky**

**Bratislava**

**DOLOŽKA ZLUČITEĽNOSTI NÁVRHU ZÁKONA S PRÁVOM EURÓPSKEJ ÚNIE**

1. **Navrhovateľ zákona:** Robert Fico
2. **Názov zákona:** Návrh poslanca Národnej rady Slovenskej republiky Roberta Fica na vydanie zákona, ktorým sa mení zákon č. 141/1961 Zb. o trestnom konaní súdnom (Trestný poriadok) v znení neskorších predpisov a o zmene a doplnení niektorých zákonov
3. **V práve EÚ je problematika návrhu zákona:** neupravená
4. **Návrh zákona svojou problematikou:** nepatrí medzi prioritné oblasti
5. **Charakteristika právnych noriem EÚ, ktorými je upravená problematika návrhu zákona:** bezpredmetné
6. **Vyjadrenie stupňa kompatibility s právnou normou EÚ:** bezpredmetné